wickkiey/tamil-wikipedia-chunked huggingface dataset:
# கடல் மாசுபாடு

## மாசுபாட்டின் பாதைகள்

### நேரடி வெளியேற்றம்

நகர்ப்புற கழிவுநீர், தொழிற்சாலை கழிவு வெளியேற்றங்களிலிருந்து மாசுபடுத்திகள் ஆறுகள், கடலுக்குள் நேரடியாக நுழைகின்றன. சில நேரங்களில் அபாயகரமான நச்சுக் கழிவுகள் அல்லது நெகிழிவ்டைவில் கலக்கின்றன.  
*சயின்சு* வெளியிட்ட ஒரு ஆய்வில், ஜாம்பெக் *மற்றும் பலர்* (2015) உலகளவில் கடல்சார் நெகிழி மாசுபாட்டை அதிகமாக வெளியிடும் 10 நாடுகளாக சீனா, இந்தோனேசியா, பிலிப்பைன்ஸ், வியட்நாம், இலங்கை, தாய்லாந்து, எகிப்து, மலேசியா, நைஜீரியா, வங்காளதேசம் என்று மதிப்பிட்டுள்ளனர்.  
தாமிரம், தங்கம் போன்றவற்றுக்கான உள்நாட்டு சுரங்கங்கள் கடல் மாசுபாட்டின் மற்றொரு மூலமாகும். பெரும்பாலான மாசுபாடு மண் மாசு மட்டுமே. இது கடலுக்குப் பாயும் ஆறுகளில் முடிகிறது. இருப்பினும், சுரங்கத்தின் போது வெளியேற்றப்படும் சில தாதுக்கள், பவள பாலிப்களின் வாழ்க்கை வரலாறு, வளர்ச்சியில் தலையிடக்கூடிய ஒரு பொதுவான தொழில்துறை மாசுபடுத்தியான தாமிரம் போன்ற சிக்கல்களை ஏற்படுத்தக்கூடும். சுரங்கத் தொழில் மோசமான சுற்றுச்சூழல் பாதிப்பினைக் கொண்டுள்ளது. உதாரணமாக, அமெரிக்க சுற்றுச்சூழல் பாதுகாப்பு அமைப்பின் கூற்றுப்படி, மேற்குக் கண்ட அமெரிக்காவின் 40% க்கும் மேற்பட்ட நீர்நிலைகளின் மூலப்பகுதிகளின் சில பகுதிகளை சுரங்கம் மாசுபடுத்தியுள்ளது. இந்த மாசுபாட்டின் பெரும்பகுதி கடலில் முடிகிறது.
# கடல் மாசுபாடு

## மாசுபாட்டின் பாதைகள்

### வளிமண்டல மாசுபாடு

,புளோரிடா முழுவதும் பல்வேறு பவளப்பாறை இறப்புகளுடன் வளிமண்டல தூசியை இணைக்கும் வரைபடம்.]]
மாசுபாட்டின் மற்றொரு வழி வளிமண்டலத்தின் வழியாக நிகழ்கிறது. வளிமண்டலத்திலிருந்து இரசாயனங்கள் செல்வதால் (எ.கா. ஊட்டச்சத்து மூலாதாரம்; கார அமிலச் செறிவு) கடல் நீண்ட காலமாக பாதிக்கப்பட்டுள்ளது. காற்றினால் வீசப்படும் தூசி மற்றும் குப்பைகள், நெகிழிப் பைகள் உட்பட, குப்பைகள், பிற பகுதிகளிலிருந்து கடலில் வீசப்படுகின்றன. மித வெப்பமண்டல முகட்டின் தெற்கு சுற்றளவில் நகரும் சகாராவிலிருந்து வரும் தூசி, வெப்பமான பருவத்தில் முகடு உருவாகும்போது கரீபியன் மற்றும் புளோரிடாவிற்குள் நகர்ந்து மிதவெப்பமண்டல அட்லாண்டிக் வழியாக வடக்கு நோக்கி நகர்கிறது. கோபி, தக்கிலமாக்கான் பாலைவனங்களிலிருந்து கொரியா, சப்பான், வடக்கு பசிபிக் வழியாக அவாயித் தீவுகளுக்கு உலகளாவிய போக்குவரத்து காரணமாகவும் தூசி உருவாகியிருக்கலாம்.  
1970 முதல், ஆப்பிரிக்காவில் வறட்சி காலங்கள் காரணமாக தூசிப் பரவல்கள் மோசமடைந்துள்ளன. ஆண்டுதோறும் கரீபியன், புளோரிடாவிற்கு தூசி போக்குவரத்தில் பெரிய மாறுபாடு உள்ளது. இருப்பினும், வடக்கு அட்லாண்டிக் அலைவுகளின் நேர்மறை கட்டங்களின் போது பாய்வு அதிகமாக இருக்கும். 1970-களிலிருந்து, முதன்மையாக கரீபியன், புளோரிடா முழுவதும் பவளப்பாறைகளின் ஆரோக்கியத்தில் ஏற்பட்ட சரிவுடன் தூசி நிகழ்வுகளை ஐக்கிய நாடுகளின் புவியியல் கணக்கீட்டமைப்பு இணைக்கிறது.  
காலநிலை மாற்றம் கடல் வெப்பநிலையை அதிகரிக்கிறது. வளிமண்டலத்தில் கார்பன் டை ஆக்சைடு அளவை அதிகரிக்கிறது. இந்த அதிகரித்து வரும் கார்பன் டை ஆக்சைடு அளவுகள் கடல்களை அமிலமாக்குகின்றன. இது, நீர்வாழ் சுற்றுச்சூழல் அமைப்புகளை மாற்றியமைப்பதோடு, மீன் விநியோகத்தையும் மாற்றியமைக்கிறது. இது மீன்பிடித்தலின் நிலைத்தன்மை, அவற்றைச் சார்ந்திருக்கும் சமூகங்களின் வாழ்வாதாரத்தில் தாக்கங்களை ஏற்படுத்துகிறது. காலநிலை மாற்றத்தைத் தணிப்பதற்கு ஆரோக்கியமான கடல் சுற்றுச்சூழல் அமைப்புகளும் முக்கியம்.
# கடல் மாசுபாடு

## மாசுபாட்டின் பாதைகள்

### ஆழ்கடல் சுரங்கம்

நச்சுத்தன்மை வாய்ந்த சில உலோகங்களில் தாமிரம், துத்தநாகம், காட்மியம், ஈயம், இலந்தனம், இற்றியம் போன்ற அரிய பூமித் தனிமங்களும் அடங்கும். நச்சுகள் வெளியானதைத் தொடர்ந்து, சுற்றுச்சூழல் அமைப்புகளைப் பாதிக்கும் ஆற்றலைக் கொண்ட சத்தம், ஒளி, வண்டல் படிவுகள் மற்றும் கூறுகளின் அதிகரிப்பு உள்ளது.  
ஆழ்கடல் தாதுக்கள் மிகவும் நன்மை பயக்கும். இது செல்வத்தை ஈட்டக்கூடியது. தற்போதைய, எதிர்கால சந்ததியினருக்கு வாழ்க்கைத் தரத்தையும் பொருளாதார வாய்ப்புகளையும் உயர்த்தும். கூடுதலாக, செல்வம் மோசமாக நிர்வகிக்கப்பட்டால், அது பெரும் பொருளாதார மற்றும் சமூக சேதத்தை ஏற்படுத்தும் ஆற்றலைக் கொண்டிருக்கலாம். கனிமங்களின் விலை, உற்பத்தி அளவுகளின் நிலையற்ற தன்மை வெளிப்புற பொருளாதார அதிர்ச்சியை ஏற்படுத்தி உள்நாட்டு பொருளாதாரத்தில் குறிப்பிடத்தக்க பின்னடைவை ஏற்படுத்தும்.
# கடல் மாசுபாடு

## மாசுபாட்டின் பாதைகள்

### பெருங்கடல் அமிலமயமாக்கல்

விளிம்பு பாறைகளைக் கொண்ட ஒரு தீவு. உலகம் முழுவதும் பவளப்பாறைகள் இறந்து கொண்டிருக்கின்றன.]]
# கடல் மாசுபாடு

## மாசுபாட்டின் பாதைகள்

### ஊட்டச்சத்து மாசுபாடு

ஊட்டஞ் செறிதல் என்பது ஒரு சுற்றுச்சூழல் அமைப்பில் வேதியியல் ஊட்டச்சத்துக்கள், பொதுவாக நைட்ரஜன் அல்லது பாஸ்பரஸைக் கொண்ட சேர்மங்கள் அதிகரிப்பதாகும். இது சுற்றுச்சூழல் அமைப்பின் முதன்மை உற்பத்தித்திறனை அதிகரிக்கச் செய்யலாம் (அதிகப்படியான தாவர வளர்ச்சி மற்றும் சிதைவு), மேலும் ஆக்ஸிஜன் பற்றாக்குறை மற்றும் நீர் தரம், மீன் மற்றும் பிற விலங்குகளின் எண்ணிக்கையில் கடுமையான குறைப்பு உள்ளிட்ட கூடுதல் விளைவுகளை ஏற்படுத்தும். நீர் மாசுபாட்டின் ஒரு வடிவமான ஊட்டச்சத்து மாசுபாடு, அதிகப்படியான ஊட்டச்சத்துக்கள் உள்ளீடுகளால் மாசுபடுவதைக் குறிக்கிறது. இது மேற்பரப்பு நீரின் யூட்ரோஃபிகேஷனுக்கு ஒரு முதன்மையான காரணமாகும், இதில் அதிகப்படியான ஊட்டச்சத்துக்கள், பொதுவாக நைட்ரேட்டுகள் அல்லது பாஸ்பேட்டுகள், பாசி வளர்ச்சியைத் தூண்டுகின்றன. இத்தகைய பூக்கள் இயற்கையாகவே நிகழ்கின்றன, ஆனால் மானுடவியல் உள்ளீடுகளின் விளைவாக அதிகரித்து வரலாம் அல்லது மாற்றாக இப்போது மிகவும் உன்னிப்பாகக் கண்காணிக்கப்பட்டு அடிக்கடி தெரிவிக்கப்படும் ஒன்றாக இருக்கலாம்.
# கடல் மாசுபாடு

## மாசுத் தணிப்பு

### உலகளாவிய இலக்குகள்

2017-ஆம் ஆண்டில், இலக்கு 14-இன் கீழ் அளவிடப்பட்ட இலக்காக கடல் மாசுபாட்டைக் குறைப்பது உட்பட, நிலையான வளர்ச்சி இலக்குகளை நிறுவும் தீர்மானத்தை ஐக்கிய நாடுகள் சபை ஏற்றுக்கொண்டது. கடல்களில் மாசுபாட்டைக் குறைப்பது ஒரு முன்னுரிமை என்று சர்வதேச சமூகம் ஒப்புக் கொண்டுள்ளது. இது நிலையான வளர்ச்சி இலக்கு 14-இன் ஒரு பகுதியாகக் கண்காணிக்கப்படுகிறது. இது கடல்களில் இந்த மனித தாக்கங்களைச் செயல்தவிர்க்க தீவிரமாக முயல்கிறது. இலக்கு 14.1 இன் தலைப்பு: "2025-ஆம் ஆண்டுக்குள், கடல் குப்பைகள், ஊட்டச்சத்து மாசுபாடு உட்பட நிலம் சார்ந்த நடவடிக்கைகளால் ஏற்படும் அனைத்து வகையான கடல் மாசுபாட்டையும் தடுக்கவும் கணிசமாகக் குறைக்கவும்."
# கோல்கொண்டா கோட்டை

**கோல்கொண்டா** அல்லது **கோல்கண்டா** (*Golconda*, *Golkonda*), தென் மத்திய இந்தியாவின் சிதைந்த ஒரு நகரமாக இருப்பதுடன், பண்டைய காஹாத்திய ராச்சியத்தின் (கி.பி. 1364–1512) தலைநகராகவும் இருந்தது. இது ஐதராபாத் நகருக்கு மேற்கே 11கி.மீ. தொலைவில் அமைந்துள்ளது. உலகில் முதல்முதலாக வைரங்கள் கண்டெடுக்கப்பட்ட பகுதி கோல்கொண்டா ஆகும். இராணி ருத்ரமாதேவியின் ஆட்சி காலத்தில் இந்த பிரமாண்ட கோல்கோண்டா கோட்டை கட்டப்பட்டது.  
வடக்கில் முகலாயர்களின் ஆக்கிரமிப்பில் இருந்து தற்காத்துக் கொள்வதற்காகத் தங்களது முதலாம் தலைநகரான கோல்கொண்டாவில் கோட்டையை மீண்டும் கட்டியெழுப்பினர். கோட்டை முன்வாசல்களின் அருகே ஒரு சிறு கைதட்டல் ஒலி கேட்டால் கூட 300 அடி உயரக் கோட்டை கோபுரத்தின் உச்சியில் கேட்கும் வகையில் ஒரு சிறந்த ஒலியமைப்பை அவர்கள் வடிவமைத்து உருவாக்கியிருந்தனர். இது கோட்டையின் சிறப்பான அம்சங்களில் ஒன்றாகும்.  
இவர்கள் தெலுங்கானா மற்றும் இன்றைய கர்நாடகா மற்றும் மகாராஷ்டிரா மாநிலங்களின் சில பகுதிகளை ஆண்டனர்.
# கோல்கொண்டா கோட்டை

## வரலாறு

13 ஆம் நூற்றாண்டு கோல்கொண்டாக் கோட்டை ககாதியா அரசர்களால் கட்டப்பட்டதாகும்.இராணி ருத்ரமாதேவியின் ஆட்சி காலத்தில் மிக பிரமாண்டமான முறையில் விஸ்தாரமாக கட்டப்பட்டது. பின்னர்16 ஆம் நூற்றாண்டில் குதுப் ஷாஹி என்பவரால் ஆக்கிரமிப்பு செய்யப்பட்டது.இந்நகரம் செல்வம் கொழிக்கும் வைர வியாபாரத்திற்கும் மையமாய்த் திகழ்ந்தது. இந்தியாவின் ஆந்திரப் பிரதேச மாநிலத்தில் உள்ள ஐதராபாத் நகருக்கு மேற்கே 11 கி.மீ. தொலைவில் கோல்கொண்டா அமைந்துள்ளது.  
*கோல்லா கொண்டா* என்கிற பெயரில் இருந்து தான் இக்கோட்டைக்கு இப்பெயர் வந்ததாகக் கூறப்படுகிறது. இந்த வார்த்தையின் பொருள் மேய்ப்பர் மலை என்பதாகும். ஆடு மேய்க்கும் சிறுவன் ஒருவன் மலையில் சிலைவடிவ இறைவனைக் கண்டதாக நம்பப்படுகிறது. இதனையடுத்து இந்த இடத்தைச் சுற்றி அப்போது ஆட்சியில் இருந்த ககாதியா வம்ச அரசர் கோட்டையை எழுப்பினார்.  
இந்த நகரமும் கோட்டையும் 120 மீட்டர் (400 அடி) உயரமுள்ள ஒரு கிரானைட் மலையின் மீது கட்டப்பட்டுள்ளன. சுற்றிலும் பெரும் பாதுகாப்பு மாடங்கள் அமைக்கப்பட்டிருந்தன. இக்கோட்டையின் துவக்க காலம் இந்து ககாதியா வம்சம் இந்தப் பகுதியில் ஆட்சி செய்த 1143 ஆம் ஆண்டு வரை பின்நோக்கிச் செல்கிறது. ககாதியா வம்சத்தை அடுத்து வாரங்கல் அரசு வந்தது. இது பின் இஸ்லாமியப் பாமினி சுல்தான் வம்சத்தால் கைப்பற்றப்பட்டது. அந்த வம்சம் வீழ்ச்சி கண்ட பிறகு குதுப் ஷாஹிக்களின் தலைநகரமாக ஆனது. முகலாய அவுரங்கசீபின் முற்றுகைக்கு ஆளாகி வீழ்ந்த பின் இந்தக் கோட்டை தகுந்த பராமரிப்பு இன்றிச் சிதையத் துவங்கியது.  
பாமினி சுல்தான் ராச்சியம் வீழ்ந்த பின் 1507 ஆம் ஆண்டுவாக்கில் குதுப் ஷாஹிக்களின் இருப்பிடமாகக் கோல்கொண்டா சிறப்புப் பெற்றது. சுமார் 62 ஆண்டுகளில் இந்தக் கோட்டை கட்டப்பட்டது. சுமார் 5 கி.மீ. சுற்றளவுக்கு இக்கோட்டை விரிந்திருந்தது. 1590 ஆம் ஆண்டு தலைநகரம் ஐதராபாத் நகரத்திற்கு மாற்றப்படும் வரை கோல்கொண்டா குதுப் ஷாஹி தலைநகராய் விளங்கியது. குதுப் ஷாஹி கோட்டையை விரிவாக்கியபோது எழுப்பிய 7 கி.மீ. தூரச் சுற்றுச்சுவருக்குள் நகரம் அமைந்திருந்தது. இச்சுவற்றால் கோட்டை மற்றும் நகரம் இரண்டும் பாதுகாக்கப்பட்டன. இந்தியாவில் ஷியா இஸ்லாமிற்கான ஒரு மையப் புள்ளியாகக் கோல்கொண்டா அரசு விளங்கியது. பதினேழாம் நூற்றாண்டில் ஷேக் ஜாஃபர் பின் கமால் அல்-தின் மற்றும் ஷேக் ஷலி அல்-கர்ஸாகனி ஆகிய இரண்டு பஹ்ரைன் குருமார்கள் கோல்கொண்டாவுக்குக் குடிபெயர்ந்தது இதற்குச் சான்றாகும்.  
1687 ஆம் ஆண்டில் அவுரங்கசீப் கைப்பற்றும் வரை குதுப் ஷாஹி சுல்தான் ஆட்சி நீடித்தது. அவுரங்கசீபிற்கு எதிராக ஒன்பது மாதங்கள் தாக்குப் பிடித்த இந்த கோட்டை, நம்பிக்கைத் துரோகத்தின் விளைவாய் முகலாயர்களிடம் வீழ்ந்தது. பத்ராசலம் கோவிலைக் கட்டிய பக்த ராமதாசு என்று பிரபலமாய் அறியப்படும் காஞ்சர்லா கோபண்ணா அக்கோயிலை கட்டியதால் ஒளரங்கசீப்பால் கோட்டைக்குள் இருந்த ஒரு சிறைச்சாலையில் அடைக்கப்பட்டிருந்தார்.
# கோல்கொண்டா கோட்டை

## வைரங்கள்

கோல்கொண்டா கோட்டையின் பாதுகாப்பு அறையில் புகழ்பெற்ற வைரங்களான கோஹினூர் மற்றும் ஹோப் வைரம் போன்றவை பாதுகாப்பட்டிருந்தன.
ககாதியா ஆட்சியில் கோல்கொண்டாவிற்கு தென்கிழக்கே இன்றைய குண்டூர் மாவட்டத்திலுள்ள கொல்லூருக்கு அருகேயுள்ள கொல்லூர் சுரங்கத்திலிருந்தும், இன்றைய கிருஷ்ணா மாவட்டத்தில் உள்ள பரிதலா பகுதியிலிருந்தும் வைரங்கள் எடுக்கப்பட்டன, அவை கோல்கொண்டா நகரில் பட்டை தீட்டப்பட்டு மெருகேற்றப்பட்டன. அச்சமயத்தில் உலகத்தில் இந்தியா மட்டுமே அறிந்த வைரச் சுரங்கங்களைக் கொண்டிருந்தது.  
கோல்கொண்டா சுரங்கங்களிலும் கூட மிகச்சிறிய அளவில் வைரங்கள் கிட்டின. இப்பகுதியிலுள்ள சுரங்கங்களில் மட்டுமே வைரங்கள் காணப்பட்டதை ஐரோப்பியர்கள் அறிந்திருந்தனர். கோல்கொண்டா வைர வியாபாரத்தின் சந்தை நகரமாக இருந்தது. பல்வேறு சுரங்கங்களில் இருந்து கொண்டு வரப்பட்ட கற்கள் இங்கு விற்கப்பட்டன. இக்கோட்டை நகரம் தனது வைர வியாபாரத்திற்கு பெயர் பெற்று விளங்கியது.  
கோல்கொண்டாவைச் சுற்றியிருந்த பகுதிகளில் இருந்து அற்புதமான வைரங்கள் கிடைத்தன. ஈரானின் கிரீடக் கற்களில் மிகப் பெரியதும் மிகச் சிறந்ததுமான 185 காரட் (37 கி) உடைய தர்யா-இ நுர் இங்கிருந்து பெறப்பட்டதாகும். தர்யா-இ நுர் என்பதன் பொருள் ஒளிக் கடல் என்பதாகும். சுத்தமாக அல்லது மிகக் குறைந்த அளவு நைட்ரஜன் உள்ள வைரங்கள் கோல்கொண்டா வகை எனப்பட்டன. இவை 2ஏ எனவும் குறிக்கப்பட்டன. இவை மதிப்பு மிக்க வைரங்களாகும்.  
பின்வருவன போன்ற பல புகழ்பெற்ற வைரங்கள் கோல்கொண்டா சுரங்கங்களில் இருந்து எடுத்தவையாக கருதப்படுகின்றன:
- தர்யா-இ நுர்
- நுர்-உல்-எய்ன் வைரம்
- கோஹினூர்
- ஹோப் வைரம்
- ரெஜெண்ட் வைரம்
- விடல்ஸ்பேக் வைரம்  
1880களின் வாக்கில், ஆங்கில மொழியாளர்கள் எந்த செல்வம் கொழிக்கும் சுரங்கத்தைக் குறிப்பிடவும் கோல்கொண்டா எனும் வார்த்தையைப் பயன்படுத்தத் துவங்கினர். பின் பெரும் செல்வம் கொழிக்கும் எந்த ஆதாரவளத்திற்கும் இப்பெயரிட்டு அழைக்கத் துவங்கினர்.  
மறுமலர்ச்சி சகாப்தத்தின் போதும் ஆரம்ப கால நவீன சகாப்தங்களின் போதும், ”கோல்கொண்டா” என்னும் பெயர் பரந்த செல்வத்தைக் குறிப்பதற்கானதானது. 1687 ஆம் ஆண்டு வரை கோல்கொண்டாவை ஆண்ட ஐதராபாத் குதுப் ஷாஹிக்களுக்கும், அதன்பின் 1724 ஆம் ஆண்டில் முகலாயர்களிடம் இருந்து விடுதலை கிட்டிய பின் ஆண்ட ஐதராபாத் அஸாப் ஜா வம்சத்திற்கும் இச்சுரங்கங்கள் பெரும் செல்வக் கொழிப்பை அளித்தன. 1948 ஆம் ஆண்டில் ஐதராபாத் இந்திய மாநிலமாக இணைக்கப்படும் வரை இந்நிலையே தொடர்ந்தது.
# கோல்கொண்டா கோட்டை

## குதுப் ஷாஹி கல்லறைகள்

குதுப் ஷாஹி சுல்தான்களின் கல்லறைகள் கோல்கொண்டாவின் வெளிச் சுவருக்கு ஒரு கி.மீ. வடக்கே அமைந்துள்ளன. அழகாய் செதுக்கப்பட்ட கற்சிற்பங்களுடன் இந்த கல்லறைகள் உருவாக்கப்பட்டுள்ளன. அத்துடன் அவற்றைச் சுற்றி அழகிய தோட்டங்களும் அமைந்திருக்கின்றன. இவை பொதுமக்கள் பார்வைக்கு திறக்கப்படுகின்றன. ஏராளமான பார்வையாளர்கள் வருகின்றனர்.
# கோல்கொண்டா கோட்டை

## துணுக்குகள்

- இந்த இடம் **மங்கல்** என்றும் அறியப்படுகிறது (கோட்டைக்குள் **மகாகாளி கோயில்** இடம்பெற்றுள்ளது. இரட்டை நகரங்களின்''' திருவிழா இங்கு துவங்குகிறது).
- இந்த நகரின் பெயரிலேயே ரெனெ மெக்ரிட்டின் (René Magritte) ஓவியத்திற்கு கோல்கொண்டா எனப் பெயரிடப்பட்டது.
# தூர்தர்ஷன்

**தூர்தர்ஷன்** (*Doordarshan*) தொலை-காட்சி ) என்பது இந்திய அரசாங்கத்தால் நிறுவப்பட்ட ஓர் இந்திய பொது சேவை ஒளிபரப்பாகும். இது தகவல் மற்றும் ஒலிபரப்பு அமைச்சகத்திற்கு சொந்தமானதும் பிரசார் பாரதியின் இரண்டு பிரிவுகளில் ஒன்றுமாகும். பதிவகம் மற்றும் அலைபரப்பி உள்கட்டமைப்பில் இந்தியாவின் மிகப்பெரிய ஒளிபரப்பு நிறுவனங்களில் ஒன்றான, இது 1956 செப்டம்பரில் நிறுவப்பட்டது. எண்ணிம ஊடகமான் இது எண்ணிம நிலப்பரப்பு அலைபரப்பிகள் வழியே, பெருநகரங்கள் மற்றும் பிராந்திய இந்தியா மற்றும் வெளிநாடுகளில் தொலைக்காட்சி, வானொலி, இணையவழி மற்றும் மொபைல் சேவைகளை வழங்குகிறது. 2009 ஆம் ஆண்டு செப்டம்பர் 15 ஆம் தேதி தூர்தர்ஷன் தன்னுடைய 50 ஆம் ஆண்டு நிறைவு விழாவைக் கொண்டாடியது.
# தூர்தர்ஷன்

## வரலாறு

### ஆரம்பம்

1959 ஆம் ஆண்டு செப்டம்பர் 15 ஆம் தேதி தில்லியில் ஒரு சிறிய அலைபரப்பியுடனும் ஒரு தற்காலிக அரங்கத்துடனும் தனது சோதனை ஒளிபரப்பைத் தொடங்கியது. 1965 ஆம் ஆண்டு அனைத்திந்திய வானொலியின் ஒரு பகுதியாக பிரதிமா பூரி படித்த ஐந்து நிமிட செய்தி தொகுப்புடன் வழக்கமான தினசரி ஒலிபரப்பும் தொடங்கியது. சல்மா சுல்தான் 1967 இல் தூர்தர்ஷனில் சேர்ந்து முதல் செய்தித் தொகுப்பாளரானார்.  
கிரிஷி தர்ஷன் 26 ஜனவரி 1967 அன்று தூர்தர்ஷனில் அறிமுகமானது. இது இந்திய தொலைக்காட்சியின் மிக நீண்ட கால நிகழ்ச்சியாகும். 1972 இல் பம்பாய் (தற்போது மும்பை) மற்றும் அமிருதசரசு வரை தொலைக்காட்சி சேவை விரிவுபடுத்தப்பட்டது. 1975 வரை ஏழு இந்திய நகரங்களில் மட்டுமே தொலைக்காட்சி சேவை இருந்தது. மேலும் தூர்தர்ஷன் நாட்டின் ஒரே தொலைக்காட்சி வழங்குநராக இருந்தது.  
ஏப்ரல் 1976 அன்று வானொலியிலிருந்து தொலைக்காட்சி சேவை பிரிக்கப்பட்டது. அனைத்திந்திய வானொலி மற்றும் தூர்தர்ஷன் ஆகியவை புது தில்லியில் தனி இயக்குநர்களின் நிர்வாகத்தின் கீழ் வைக்கப்பட்டன. 1982ல் தூர்தர்ஷன் தேசிய ஒளிபரப்பு நிறுவனமாக மாறியது.
# தூர்தர்ஷன்

## நாடளாவிய ஒளிபரப்பு

தேசிய அளவிலான ஒளிபரப்பு 1982 ஆம் ஆண்டில் அறிமுகமானது. அதே ஆண்டில், இந்தியச் சந்தைகளில் அறிமுகமான வண்ணத் தொலைக்காட்சி பெட்டிகளில் 1982 ஆம் ஆண்டில் ஆகத்து 15 அப்போது பிரதமராக இருந்த இந்திரா காந்தியின் விடுதலை நாள் உரை நேரடியாக ஒளிபரப்பப்பட்டது. அதைத்தொடர்ந்து தில்லியில் 1982 ஆம் நடைபெற்ற ஆசிய விளையாட்டுப் போட்டிகள் ஒளிபரப்பப்பட்டன. 2021 வரை இந்திய மக்கள் தொகையில் 90 விழுக்காட்டினர் ஏறத்தாழ 1400 நிலப்பரப்பு அலைபரப்பிகளின் வலையமைப்பு வழியாக தூர்தர்ஷன் (டிடி நேஷனல், DD National, தூத நேசனல், தூரதர்சன் நேசனல்) நிகழ்ச்சிகளை பெற முடியும் என்ற நிலை இருந்தது. 46 தூர்தர்ஷன் பதிவகங்கள் நிகழ்ச்சிகளை வழங்கிக்கொண்டிருக்கின்றன.  
2012 கோடைகால ஒலிம்பிக்கின் தொடக்க மற்றும் நிறைவு விழாக்களின் நேரடி ஒளிபரப்புகள் அதன் தேசிய தொலைக்காட்சியில் ஒளிபரப்பப்பட்டன. மேலும் டிடி ஸ்போர்ட்ஸ் 24 மணி நேரமும் நிகழ்ச்சியினை வழங்கியது.
# தூர்தர்ஷன்

## தொடக்க கால நாட்டு நிகழ்ச்சிகள்

80 ஆம் ஆண்டுகள் *அம் லோகு* (நம் மக்கள்) (1984), புனியாது (நிறுவனம்) (1986-87) மற்றும் யே சோ ஐ சிந்தகி (இவ்வாழ்க்கை உள்ளபடி) (1984) போன்ற நகைச்சுவை நிகழ்ச்சிகளோடு தூர்தர்ஷன் யுகமாக இருந்தது.
- நாள்தோறுமான நிகழ்ச்சிகளான அம் லோகு, புனியாது மற்றும் நுக்கது (தெருமுனை) மற்றும் புராண (தொன்ம) நாடகங்களான இராமாயணம் (1987-88) மற்றும் மகாபாரதம் (1989-90), இந்தியாவின் முதல் மீப்பெரும் கதாநாயகனான சக்திமான் ஆகியவையும் பின்னாளில் ஒளிபரப்பப்பட்ட *பாரத் ஏக் கோச்* (பாரதத்தை கண்டுபிடித்தல்), *தி சுவார்ட் ஆஃப் திப்பு சுல்த்தான் (திப்பு சுல்த்தானின் வாள்) மற்றும் *தி கிரேட் மராட்டா '' (பேராளர் மராட்டர்)ஆகியவை ஆயிரக்கணக்கானோரை தூர்தர்ஷனை நோக்கி இழுத்தன.
- இந்தி திரைப்படப் பாடல்களின் அடிப்படையில் அமைந்த நிகழ்ச்சிகளான *சித்ரகார்*, *ரங்கோலி*, *ஏக் சே பத்கார் ஏக்* மற்றும் *சூப்பர்ஃகிட் முகாப்லா*.
- குற்ற திகில் தொடர்களான கரம்சந்த் (பங்கஜ் கபூர் நடித்தது), பாரிஸ்டர் ராய் (கன்வால்ஜித் நடித்தது), பியோம்கேஷ் பக்ஷி (ரஜித் கபூர் நடித்தது), ரிப்போர்டர் (ஷேகர் சுமன் நடித்தது), தேகிகாத் மற்றும் ஜான்கி ஜஸூஸ், சுராக் (சுதேஷ் பெர்ரி நடித்தது).
- பேரி டேல் தியேட்டர், டாடா டாடி கி கஹனியன், விக்ரம் பெடால், சிக்மா, ஸ்டோன் பாய், மால்குடி டேஸ், தெனாலி ராமா, போட்லி பாபா கி (பொம்மலாட்ட நிகழ்ச்சி), ஹி-மேன், சூப்பர்ஹ்யூமன் சாமுராய் சைபர் ஸ்குவாட், நைட் ரைடர், ஸ்ட்ரீட் ஹாக் மற்றும் திகில் தொடரான கிலே கா ரகஸ்யா (1989) ஆகியவை குழந்தைகளை இலக்காகக் கொண்டிருந்தன.
- ஓஷின் ஒரு ஜப்பானிய நாடகத் தொடர், திரிஷ்னா, மிஸ்டர். யோகி, நீம் கா பேட், சர்கஸ், ஃபாஜி (ஷாருக் கான் அறிமுகமானது),ராணி லட்சுமி பாய், தாஸ்தன்-இ-ஹதிம் தய், அலிஃப் லைலா, குல் குல்ஷன் குல்ஃபாம், உதான், ரஜனி, தலாஷ், பிர் ஓஹி தலாஷ், கதா சாகர், நுபுர், மிர்ஸா காலிப், வாலே கி துனியா, புலாவந்தி, சங்கார்ஷ், லைஃப்லைன், காஷிஷ் (மால்விகா திவாரி அறிமுகமானது), ஸ்ரீமன் ஸ்ரீமதி, து து மெய்ன் மெய்ன், ஜுனூன், அஜ்னபி (டேனி தென்சோக்பா நடித்தது), சபான் சம்பால் கே, தேக் பாய் தேக், சன்சார், ஸ்வாபிமான், சாணக்யா, ஷாந்தி (மந்திரா பேடி அறிமுகமானது), சீ ஹாக்ஸ் (ஆர். மாதவன் நடித்தது), சுரபி, டானா பானா, முஜ்ரிம் ஹஸிர் (நவ்னி பரிஹார் அறிமுகமானது), ஜஸ்பால் பட்டிஸ் ஃபிளாப் ஷோ, அலிஃப் லைலா, மேரே அவாஸ் சுனோ, கேப்டன் வியோன், மற்றும் சந்த்ரகாந்தா ஆகியவை பிற நிகழ்ச்சிகளாகும்.  
தூர்தர்ஷன் "ஃபன் டைம்" என்று பெயரிட்ட நிகழ்ச்சியில் கோடைகால விடுமுறைகளின்போது ஆங்கில சித்திரக்கதைப் படங்களுடன் ஸ்பைடர் மேன், ஜியண்ட் ரோபாட் (ஜானி சோகோவும் அவருடைய பறக்கும் இயந்திர மனிதனும்), கயாப் அயா, கூச்சே, ஹி-மேன் அண்ட் தி மாஸ்டர்ஸ் ஆஃப் யுனிவர்ஸ், ஜங்கிள் புக் ஷோனன் மோக்லி (ஜப்பானிய உயிர்ச்சித்திர படத்தின் ஹிந்தி பதிப்பு விஷால் பரத்வாஜ் இசையமைத்தது), தலாஸ்பின் & டக் டேல்ஸ் ஆகியவற்றோடு சித்திரக்கதை நாடகங்களான சார்லி சாப்ளின், லாரல் & ஹார்டி மற்றும் டிதிஸ் காமெடி ஷோ போன்றவற்றையும் ஒளிபரப்பியது.
# தூர்தர்ஷன்

## அலைவரிசை

தற்போது தூர்தர்ஷன் 21 அலைவரிசைகளை இயக்கிவருகிறது - இரண்டு அனைத்திந்திய அலைவரிசைகள் - டிடி நேஷனல், தூத நேசனல் மற்றும் டிடி நியூஸ் (தூத செய்தி), 11 மண்டல மொழி செயற்கைத் துணைக்கோள் அலைவரிசைகள் (ஆர்எல்எசுசி), நான்கு மாநில வலையமைப்புகள் (எசுஎன்), ஒரு பன்னாட்டு அலைவரிசை, ஒரு விளையாட்டு அலைவரிசை (டிடி ஸ்போர்ட்ஸ், தூத விளையாட்டுகள்) மற்றும் நாடாளுமன்ற நடப்புகளை நேரடியாக ஒளிபரப்ப இரண்டு அலைவரிசைகள் (டிடி-ஆர்எசு & டிடி-எல்எசு) உள்ளன.  
தூத நேசனல் அலைவரிசையில் (டிடி-1) மண்டல நிகழ்ச்சிகளும் உள்ளூர் நிகழ்ச்சிகளும் நேரப் பகிர்வு முறையில் ஒளிபரப்பப்படுகின்றன. தூத-மெட்ரோ அலைவரிசைக்கு பதிலாக 2003 ஆம் ஆண்டு நவம்பர் 3 ஆம் தேதி தொடங்கப்பட்ட தூத-செய்தி அலைவரிசை 24 மணிநேரமும் செய்திச் சேவைகளை வழங்குகிறது. மண்டல மொழிகள் செயற்கைத் துணைக்கோள் அலைவரிசைகள் இரண்டு பாகங்களைக் கொண்டிருக்கின்றன - குறிப்பிட்ட மாநிலத்திற்கான மண்டல சேவை அந்த மாநிலத்தில் உள்ள அனைத்து நிலம்சார் அலைபரப்பிகள் வழியாகவும் ஒளிபரப்பப்படுகின்றன என்பதுடன் முதன்மை நேரம் மற்றும் முதன்மையற்ற நேரங்களில் மண்டல மொழியிலான கூடுதல் நிகழ்ச்சிகள் யாவும் கம்பிவழி இயக்குநர்கள் மூலமாகவே கிடைக்கின்றன. தூத-விளையாட்டுகள் அலைவரிசை, நாடளாவிய மற்றும் பன்னாட்டு அளவில் முக்கியத்துவம் வாய்ந்த நிகழ்ச்சிகளை ஒளிபரப்புவதற்கென்று ஒதுக்கப்பட்டிருக்கிறது. வருவாய்களை ஈட்டித்தராது என்று தனியார் அலைவரிசைகள் முயலாத கோ-கோ மற்றும் கபடி போன்ற நாட்டுப்புற விளையாட்டுக்களை ஒளிபரப்புகின்ற ஒரே விளையாட்டு அலைவரிசை இதுவேயாகும்.
# தூர்தர்ஷன்

## செயல்படுநிலையில் தூர்தர்சன்

வழக்கமான அலைவரிசைகளான டாட்டா ஸ்கையில் கிடைக்காத தூர்தர்ஷனின் நான்கு தொலைக்காட்சி அலைவரிசைகளைக் காட்ட இது டாட்டா ஸ்கையின் ஒருங்கிணைந்த சேவையாக இருக்கிறது. செயல்படுநிலை தூர்தர்ஷன் அலைவரிசைகள் டிடி காஷிர், டிடி பொதிகை, டிடி பஞ்சாபி மற்றும் டிடி குசராத்தி ஆகியவையாகும்.  
டிடி டைரக்ட் பிளஸ் எனப்படும் டிடிஎச் சேவையை டிடி வைத்திருக்கிறது. இது இலவசமானதாகும்.
# தூர்தர்ஷன்

## பன்னாட்டு ஒளிபரப்பு

டிடி-இந்தியா செயற்கைத் துணைக்கோள் வழியாக பன்னாட்டு அளவில் ஒளிபரப்பப்படுகிறது. இது உலகம் முழுவதிலும் 146 நாடுகளில் கிடைக்கிறது என்றாலும் இந்த அலைவரிசையைப் பெறுவதற்கான தகவல் எளிதாகக் கிடைப்பதில்லை. இங்கிலாந்தில் அலைவரிசை 833 இல் உள்ள ஸ்கை சிஸ்டமில் யூரோபேர்ட் செயற்கைக்கோள் வழியாகக் கிடைக்கிறது (அதன் இலச்சினை ரயாட் டிவி என்று காட்டப்படும்). டிடி-இந்தியாவின் பன்னாட்டின் ஒளிபரப்பின் நேரமும் நிகழ்ச்சிகளும் இந்தியாவிலிருந்து மாறுபடுகின்றன. ஸ்கை டிஜிட்டல் யு.கே. ஒளிபரப்பு 2008 ஆம் ஆண்டு ஜூனில் நிறுத்தப்பட்டது, அத்துடன் டைரக்ட் டிவி யு.எஸ். ஜுலை 2008 ஆம் ஆண்டு நிறுத்தப்பட்டது.
# தூர்தர்ஷன்

## விமர்சனங்கள்

### ஒருபக்கச்சாய்வுக் கண்ணோட்டங்கள்

- பிபிசியைப் போன்று தூர்தர்ஷன் தனிப்பட்ட ஆசிரியர் குழுவைப் பெற்றிருக்கவில்லை. இதனுடைய தாய் நிறுவனமான பிரசார் பாரதி இந்திய அரசாங்கத்தால் நியமிக்கப்படுகின்ற, தகவல் ஒளிபரப்பு அமைச்சகத்தின் வழியாக செயல்படுகின்ற உறுப்பினர்களையே கொண்டிருக்கிறது. இந்தக் கட்டுப்பாடு “பிரச்சாரம் மற்றும் பொதுமக்கள் தொடர்பிற்கென்று” ஒதுக்கப்படுகின்ற வரவுசெலவு திட்டத்தில் தெளிவாகத் தெரிகிறது.
- அரசாங்க அவசரநிலை பிரச்சாரத்தின்போது இது சுறுசுறுப்பாக செயல்படுகிறது.
- அவசரநிலை காலகட்டத்தின்போது எதிர்க்கட்சித் தலைவர்களுள் ஒருவராக இருந்த ஜெயப்பிரகாஷ் நாராயணனின் சர்ச்சைக்குரிய ஆவணப்படத்தை ஒளிபரப்புவதை இது 2004 ஆம் ஆண்டில் தணிக்கை செய்தது.
- காஷ்மீர் பள்ளத்தாக்கு குறித்த பாகிஸ்தான் பிரச்சாரத்திற்கு பதிலடியாக இந்திய அரசாங்கத்தின் பிரச்சாரத்திற்கென்று காஷ்மீரில் தூர்தர்ஷன் காஷிர் அலைவரிசையைத் தொடங்கியது. டிடி காஷிர் ஷர்காத் கே தோ ருக் (எல்லையின் இரண்டு முகங்கள்), பாகிஸ்தான் ரிப்போர்டர், பிடிவி சாச் கியா ஹை (பிடிவி ! உண்மை என்ன).
- இது அனைத்திந்திய வானொலியுடன் கொண்டிருக்கும் தொடர்பால் பாகித்தானின் பிரச்சாரத்திற்கு பதிலடி கொடுக்கும் விதமாக இந்தியா-பாகித்தான் எல்லையில் அதிக சக்திவாய்ந்த அனுப்பும் கருவிகளை நிறுவியுள்ளது.
- புளூஸ்டார் படைத்துறை நடவடிக்கையின்போது அந்த நிகழ்வுகளைத் தெரியப்படுத்துவதற்கு அரசு மூலாதாரங்கள் மட்டுமே பயன்படுத்தப்பட்டன. இவ்விடத்தில் தூர்தர்ஷன் தனிப்பட்ட பத்திரிக்கையாளர்கள் தவறானது என்று கண்டுபிடித்த வன்முறை நிகழ்வுகள் குறித்த ஒளிப்பட பதிவுகளை தயாரிக்க சட்டத்திற்கு புறம்பாக செயல்பட்டது.
# தூர்தர்ஷன்

## விமர்சனங்கள்

### வணிக நோக்கில் நிலைப்புத்திறன்

- 1991 ஆம் ஆண்டு தனியார் தொலைக்காட்சி அலைவரிசைகள் அனுமதிக்கப்பட்டவுடன் வீட்டில் கம்பி மற்றும் செயற்கைத் துணைக்கோள் தொலைக்காட்சி வழியாக பார்க்கும் பார்வையாளர்களை தூர்தர்ஷன் இழந்தது. 2002 ஆம் ஆண்டில் டிடி நேஷனல் அலைவரியைப் பார்ப்பவர்கள் 2.38 விழுக்காட்டினராகவே இருந்தனர்.
- துடுப்பாட்ட விளையாட்டுப் போட்டிகள் போன்றவற்றை உள்ளிட்ட நாடளாவிய நிகழ்வுகளுக்கான அதிக அளவு ஏலதாரராக கட்டாயமான முறையில் இதற்கு வழங்கப்படுவதால் இது குறிப்பிடத் தகுந்த வருவாயைப் பெறும் சமயத்தில், இருப்பினும் இது சராசரி இந்தியனின் நிதிசார்ந்த கட்டுப்பாடுகள் என்ற கண்ணோட்டத்தில் விதிக்கப்படுவதற்கான சாத்தியமில்லை.
# தூர்தர்ஷன்

## தரைவழி ஒளிபரப்பு நிறுத்தம்

இந்தியாவில் தரைவழி ஒளிபரப்பில் தூர்தர்சன் மட்டும் ஒளிபரப்பி வந்தது. பிற நிறுவனங்கள் இச்சேவையில் இல்லை. தாராள மயமாக்களுக்குப் பிறகு இந்தியாவில் கம்பி வட தொலைக்காட்சி மற்றும் டிடிஎச் வசதி பெருகியது. தரைவழி ஒளிபரப்பில் தூர்தர்சன் மட்டுமே ஒளிபரப்பப்படுவதால் அதை மக்கள் பயன்படுத்துவது அரிதாகியது. இதனால் நடைமுறையில் உள்ள அனலாக் டிரான்ஸ் மீட்டர் தொழில் நுட்பத்தை எண்ணியல் தொழிங் நுட்பத்துக்கு (டி.டி.எச்) மாற்ற பிரச்சார் பாரதி நிறுவனம் நடவடிக்கை எடுத்துவருகிறது. இதனால் இந்தியா முழுவதும் உள்ள 412 தூர்தரசன் தரைவழி ஒளிபரப்பு நிலையங்களின் சேவையை படிப்படியாக மூட முடிவெடுக்கப்பட்டது. அதன்படி தமிழ்நாட்டில் திருநெல்வேலி, உதகமண்டலம், புதுக்கோட்டை, பட்டுக்கோட்டை, கும்பகோணம், வாணியம்பாடி, கிருஷ்ணகிரி, தருமபுரி, ஈரோடு ஆகிய ஊர்களில் உள்ள தரைவழி ஒளிபரப்பு நிலையங்களின் ஒளிபரப்பு 2021 அக்டோபர் 31 முதல் நிறுத்தப்பட்டன. இராமேசுவம், திருச்செந்தூர் தொலைக்காட்சி ஒளிபரப்பானது 2021 திசம்பர் 31 முதல் நிறுப்பட்டடுவதாகவும், நெய்வேலி, ஏற்காடு ஆகியவை 2022 மார்ச் 31 அன்று நிறுத்தப்படுவதாகவும் அறிவிக்கப்பட்டது.
# தூர்தர்ஷன்

## இதையும் பாருங்கள்

- பொதிகை தொலைக்காட்சி
- அனைத்திந்திய வானொலி
- டிடி டைரக்ட்+
# நக்சலைட்டு

**நக்சலைட்டுகள்**, **நக்சல்ஸ்** அல்லது **நக்சல்வாதிகள்** அனைவரும் இந்தியாவில் உள்ள மாவோயிஸ்ட் பொதுவுடமைக் குழுவைச் சார்ந்தவர்கள் என்பதுடன் **நக்சலைட்-மாவோயிஸ்ட்** கிளர்ச்சியின் தலைவர்கள் ஆவர்.  
இந்தியாவின் மேற்கு வங்க மாநிலத்தில் உள்ள நக்சல்பாரி என்ற கிராமத்தில் அந்த நக்சல்பாரி இயக்கம் தொடங்கப்பட்டதால் மேற்கூறிய பெயர்களைப் பெற்றது. அவ்வியக்கத்தைச் சார்ந்தவர்கள் பொதுவுடமைக் கொள்கையை தீவிரமாகப் பின்பற்றுபவர்கள் என்பதுடன், மாவோயிஸ்ட் கட்சியின் நோக்கம் மற்றும் கருத்துக்களை ஆதரிப்பவர்கள் ஆவர். 1967 ஆம் ஆண்டு இந்திய கம்யூனிஸ்ட் கட்சியில் (மார்க்சிஸ்ட்) ஏற்பட்ட பிரிவினையே, இந்திய கம்யூனிஸ்ட் கட்சி (மார்க்சிஸ்ட்-லெனினிஸ்ட்) உருவாக்கத்திற்கு காரணமாக அமைந்தது. தொடக்கத்தில் அந்த இயக்கம் மேற்கு வங்கத்தை மையமாகக் கொண்டு செயல்பட்டது. சமீப ஆண்டுகளில், அந்த இயக்கம் இந்திய கம்யூனிஸ்ட் கட்சி (மார்க்சிஸ்ட்) உள்ளி்ட்ட அமைப்புகளின் இரகசிய நடவடிக்கைகள் மூலம் சத்தீஸ்கர், ஒரிசா மற்றும் ஆந்திரா உள்ளிட்ட மாநிலங்களின் கிராம மையங்கள் மற்றும் கிழக்கு இந்தியாவின் குறைந்த வளர்ச்சியடைந்த பகுதிகளில் பரவிக் காணப்படுகிறது.  
2009 ஆம் ஆண்டின்படி, இந்தியா முழுவதுமுள்ள 21 மாநிலங்களில் உள்ள 220 மாவட்டங்களில், அதாவது இந்தியாவின் நிலப்பரப்பில் ஏறத்தாழ 40 சதவீதப் பகுதிகளில் நக்சலைட்டுகள் இயங்கி வருகின்றனர் என்பதுடன் அவர்கள் "ரெட் காரிடர்" எனப்படும் பிராந்தியப் பகுதிகளில் 92,000 சதுர கிலோமீட்டர்கள் பரப்பளவில் இயங்கி வருகின்றனர். அந்த இயக்கத்தின் செல்வாக்கு மிக்க வளர்ச்சியைக் கண்ட அப்போதைய இந்தியப் பிரதமர் மன்மோகன் சிங், அதை இந்தியாவின் தேசியப் பாதுகாப்பிற்கு மிகவும் அச்சுறுத்தலாக விளங்கும் அமைப்பு என்று அறிவித்தார்.  
பொதுவாக அனைத்து இந்திய அரசியல் அமைப்புகளும் நக்சலைட்டுகளை ஆதரிப்பதில்லை. சத்தீஸ்கர், ஒரிசா, ஆந்திரா, மஹாராஸ்டிரா, ஜார்கண்ட், பீகார், உத்திரப் பிரதேசம், மற்றும் மேற்கு வங்கம் போன்ற நக்சலைட்டுகளால் பாதிக்கப்பட்ட மாநிலங்களில் பாதுகாப்பு நடவடிக்கைகள் மேற்கொள்ளப்படும் என்று 2009 ஆம் ஆண்டு பிப்ரவரி மாதம் மத்திய அரசு அறிவித்தது என்பதுடன், நக்சலைட்டுகள் தப்பிச்செல்வதற்கான அனைத்து வழிகளும் தடுத்து நிறுத்தப்படும் என்று வெளிப்படையாக அறிவித்தது.
# நக்சலைட்டு

## வரலாறு

இந்தியாவின் மேற்கு வங்க மாநிலத்தில் உள்ள நக்சல்பரி என்ற கிராமத்தில் ஏற்பட்ட மக்கள் எழுச்சியின் அடிப்படையில் நக்சலைட்டு என்ற வார்த்தை தோன்றியது. சாரு மஜூம்தார், கானு சான்யால் மற்றும் ஜங்கல் சந்தால் ஆகியோர் நிலச் சீர்திருத்தம் தொடர்பாக முன் வைத்த மாறுபட்ட அணுகுமுறை 1967 ஆம் ஆண்டு இந்திய கம்யூனிஸ்ட் கட்சி (மார்க்சிஸ்ட்) (சிபிஎம்) அமைப்பின் பிரிவினைக்கு வழிவகுத்தது. நிலம் இல்லாதவர்களுக்கு நிலத்தை மறு விநியோகம் செய்ய ஆயுதம் ஏந்திப் போராடத் தயாராக இருப்பதாக சிலிகுரி கிசான் சபையின் தலைவர் ஜங்கல் 1967 ஆம் ஆண்டு மே மாதம் அறிவித்தார். அதற்கடுத்த வாரத்தில், நிலத் தகராறின் காரணமாக நக்சல்பரி கிராமத்திற்கு அருகே குத்தகைக்குப் பயிர் செய்யும் விவசாயி அந்த நிலத்தின் உரிமையாளரால் தாக்கப்பட்டார். 1967 ஆம் ஆண்டு மே 24 ஆம் தேதி, அந்த விவசாயியைக் கைது செய்ய வந்தபோது, ஜங்கல் சந்தால் என்பவரால் வழிநடத்தப்பட்ட குறிப்பிட்ட இனத்தவர்கள் காவல்துறைக் குழுவை மறைந்திருந்து தாக்கினர். அதில் காவல்துறை ஆய்வாளர் அம்பினால் தாக்கப்பட்டு இறந்தார். சந்தால் ஜங்கலின் பல ஆதரவாளர்கள் மற்றும் மற்ற விவசாயிகள் அனைவரும் இணைந்து ஒரு இயக்கத்தைத் தொடங்கி உள்ளூர் நிலக்கிழார்களைத் தாக்கத் தொடங்கினர்.
1967 ஆம் ஆண்டு 'நக்சலைட்டுகள்' கம்யூனிச புரட்சியாளர்களின் அனைத்திந்திய ஒருங்கிணைந்த கூட்டமைப்பு (ஏஐசிசிசிஆர்) என்ற அமைப்பை உருவாக்கி, பின்னர் சிபிஎம்மிலிருந்து பிரிந்து வந்தனர். நாட்டின் பல்வேறு பகுதிகளில் தீவிரமான புரட்சிகள் அரங்கேற்றப்பட்டன. 1969 ஆம் ஆண்டு ஏஐசிசிசிஆர் இந்திய கம்யூனிஸ்ட் கட்சி (மார்க்சிஸ்ட்-லெனினிஸ்ட்) (சிபிஐ (எம்எல்)) அமைப்பை உருவாக்கியது.  
அனைத்து நக்சலைட் அமைப்புகளும் சிபிஐயை (எம்எல்) பிறப்பிடமாகக் கொண்டவையாகும். மாவோயிஸ்ட் கம்யூனிஸ்ட் மையத்தில் (எம்சிசி) இருந்து *தக்சீன் தேஷ்* அமைப்பு தோன்றியது. இந்திய கம்யூனிஸ்ட் (மாவோயிஸ்ட்) கட்சியை உருவாக்குவதற்கு எம்சிசி, மக்கள் யுத்தக் குழு என்ற அமைப்புடன் இணைந்து. யூசிசிஆர்ஐ (எம்எல்) அமைப்பை ஆதரிக்கும் ஆந்திர பொதுவுடமைக் கட்சியைச் சார்ந்தவர்கள் டி. நாகி ரெட்டியின் கொள்கைகளை பெருமளவில் பின்பற்றினர். ஆனால் அந்த நிலை ஏஐசிசிசிஆர் உருவாவதற்கு முன்பாக மாறிப்போனது.  
1970 ஆம் ஆண்டின் போது அந்த இயக்கம் பல்வேறு பிரிவுகளாப் பிரிந்துபோனது. 1980 ஆம் ஆண்டிற்குள் ஏறத்தாழ 30 நக்சலைட் அமைப்புகள் 30,000 நபர்களைக் கொண்டு இயங்கி வந்ததாக ஒரு குறிப்பு தெரிவிக்கிறது. "9,300 இரகசிய போர் வீரர்கள் அனுமதியின்றி உள்நாட்டில் ஏறத்தாழ 6,500 போர்க் கருவிகளை உருவாக்கியதாக" 2004 ஆம் ஆண்டு உள்துறை அமைச்சரவை தெரிவித்தது. ஜூதித் விதல்-ஹால் கருத்தின்படி, "ஏறத்தாழ 15,000 கொரில்லாக்கள் ஐந்தில் ஒரு பங்கு இந்தியக் காடுகளை தங்கள் கட்டுப்பாட்டில் வைத்துள்ளனர் என்பதுடன் நாட்டில் உள்ள 604 மாவட்டங்களில் அவர்கள் 160 மாவட்டங்களில் இயங்கி வருகின்றனர்" இதன் மூலம் அந்த இயக்கத்தின் வலிமையை தெளிவாகத் தெரிந்துகொள்ள முடிகிறது. நாட்டில் கலவரங்களை உருவாக்குவதற்கு சுமார் 20,000 நக்சலைட்டுகள் ஈடுபடுத்தப்பட்டுள்ளனர் என்று இந்தியாவின் ஆய்வு, பகுப்பாய்வுப் பிரிவு (*ரிசெர்ச் அன்ட் அனாலிசிஸ் விங்*) 2006 ஆம் ஆண்டு தெரிவித்தது. மேலும் சத்தீஸ்கர் மாநிலத்தின் தாண்டவாடா மாவட்டத்தில் உள்ள காடுகளில் நடத்தப்பட்ட இந்தத் தாக்குதலில் 76 சிஆர்பிஎஃப் காவல்துறை அதிகாரிகள் கொல்லப்பட்டனர் என்பதுடன், 50 அதிகாரிகள் படுகாயமடைந்தனர்.
# நக்சலைட்டு

## வங்கத்தில் வன்முறை

கல்கத்தாவில் மாணவர்கள் இயக்கப் பிரிவுகளை ஏற்படுத்தியதன் மூலமாக நக்சலைட்டுகள் மிகப்பெரிய ஆதாயத்தைப் பெற்றனர். சில மாணவர்கள் தங்கள் படிப்பைக் கைவிட்டு நக்சலைட்டுகள் நடத்திய வன்முறை நடவடிக்கைகளில் கலந்துகொண்டனர். இதன் காரணமாக மஜூம்தார் சிபிஐ (எம்எல்) இன் தந்திர நடவடிக்கைகளைச் சமாளித்தார், மேலும் தன்னுடைய அமைப்பில் அதிக மாணவர்களைச் சேர்ப்பதற்கு அவர் கிராமப்புறங்களில் மட்டுமல்லாமல் அனைத்து இடங்களிலும் புரட்சிகளை மேற்கொண்டார். மஜூம்தாரின் 'அழித்தொழிப்பு தத்துவத்தின்படி' நக்சலைட்டுகள் தனிப்பட்ட முறையில் எதிரிகளைப் படுகொலை செய்யலாம், அத்துடன் நிலக்கிழார்கள், பல்கலைக்கழக ஆசிரியர்கள், காவல்துறை அதிகாரிகள், அரசியல்வாதிகள் மற்றும் பொது மக்கள் ஆகியோருக்கு எதிரான நடவடிக்கைகள் புரட்சியின் ஒரு பகுதியாகக் கருதப்படுகிறது.  
கல்கத்தா முழுவதும் பள்ளிகள் மூடப்பட்டன. நக்சலைட்டுகள் ஜாதவ்பூர் பல்கலைக்கழகத்தை தங்கள் கட்டுப்பாட்டின் கீழ் கொண்டு வந்ததுடன், அவர்கள் காவல்துறையினரை தாக்குவதற்காக துப்பாக்கிகளை உருவாக்குவதற்கு அங்கிருந்த இயந்திரக் கருவிகளைப் பயன்படுத்திக்கொண்டனர். கல்கத்தாவில் உள்ள பிரசிடென்சி கல்லூரி அவர்களின் தலைமையிடமாக மாறியது.
சிறிது காலத்திற்குள்ளாகவே நக்சலைட்டுகள் தீவிரமான ஆதரவாளர்களைப் பெற்றனர் என்பதுடன் அவர்களுள் சிலர் படித்த பிரமுகர்கள் மற்றும் டெல்லியில் உள்ள புகழ்பெற்ற செயின்ட். ஸ்டீபன்ஸ் கல்லூரியைச் சார்ந்தவர்களாவர். மேலும் அப்போது வாழ்ந்த பல இந்தியத் தலைவர்கள் மற்றும் ஆலோசகர்கள் நக்சலைட்டுகளின் நடவடிக்கைகளுக்கு ஆதரவு தெரிவித்தனர்.  
தனிப்பட்ட தீவிரவாத நடவடிக்கைகள் விரைவிலேயே மோசமான விளைவுகளை ஏற்படுத்தின. இருந்தபோதும் நக்சலைட்டுகளுக்கு எதிராகத் தீவிர நடவடிக்கைகளை எடுப்பதற்கான முயற்சிகளை முதலமைச்சர் சித்தார்தா சங்கர் முடுக்கிவிட்டார். அதிகாரிகள் மற்றும் மேற்கு வங்கக் காவலர்கள் நக்சலைட்டுகள் ஏவிவிடும் தீவிரவாதத்தைத் தடுத்து நிறுத்துவதற்காகப் போராடினர். இழப்புகள் மற்றும் மஜூம்தாரின் அழித்தொழிப்புத் தத்துவத்தை பொதுமக்கள் புறக்கணித்தது உள்ளிட்ட நிகழ்வுகளைத் தொடர்ந்து, மனித உரிமைகளை நிந்தனை செய்ததாக நக்சலைட்டுகள் மேற்கு வங்க காவல்துறையினரால் குற்றஞ்சாட்டப்பட்டனர்.  
இந்த நிகழ்வுகளைத் தொடர்ந்து வந்த சில மாதங்களில் காவல்துறையின் செயல்பாடுகளின் காரணமாக நக்சலைட்டுகளின் வன்முறைகள் முடிவுக்கு கொண்டுவரப்பட்டன. இம்மாநிலம் உள்நாட்டு்ப் போருக்கு எதிராக மிகவும் சிறப்பாகப் போராடியது, இப்போரில் ஜனநாயகத்திற்கு இடமில்லை என்பதுடன் எதிரிகள் ஜனநாயகம் மற்றும் கட்டுப்பாடு ஆகியவற்றை மீறியே சண்டையிட்டனர் என்று காவல்துறையினர் தெரிவித்தனர்.
# நக்சலைட்டு

## கலாச்சார குறிப்புகள்

ஏசியன் டப் பவுண்டேசன் என்ற இங்கிலாந்து இசைக்குழு "நக்சலைட்" என்ற பாடலை இயற்றியது, அப்பாடல் 1999 ஆம் ஆண்டு வெளிவந்த *புரோக்டவுன் பேலஸ்* என்ற திரைப்படத்தில் இடம் பெற்றது. 2005 ஆம் ஆண்டு சுதிர் மிஷ்ரா என்பவரால் இயக்கப்பட்ட *ஹசாரான் கிவாய்செய்ன் ஆய்சி* என்ற திரைப்படம் நக்சலைட் இயக்கத்தின் பின்விளைவுகளுக்கு எதிரான கதைக் கருவைக் கொண்டிருந்தது. 2008 ஆம் ஆண்டு ஆகஸ்ட் மாதம், கபீர் கௌசிக் என்ற இயக்குநர் இயக்கிய *சாம்கு* என்ற திரைப்படத்தில் பாபி தியோல் மற்றும் பிரியங்கா சோப்ரா உள்ளிட்டோர் நடித்திருந்தனர் என்பதுடன், மன மாற்றம் செய்யப்பட்ட இளைஞன் தன் மாநிலத்திற்கு எதிராக ஆயுதம் ஏந்துவதைப் பற்றிய கதைக் கருவை அந்தத் திரைப்படம் கொண்டிருந்தது.  
அருந்ததி ராய் என்பவரால் எழுதப்பட்ட *தி காட் ஆப் சுமால் திங்ஸ்* என்ற புனைகதையில், நக்சலைட்டுகள் கதாப்பாத்திரம் தொடர்பான குறிப்புகள் காணப்படுகின்றது.  
1998 ஆம் ஆண்டு வெளிவந்த *ஹசார் சவுரசி கி மா* (மஹாஸ்வேத தேவி என்பவர் எழுதிய *ஹசார் சவரசி மா* என்ற புனைகதையின் அடிப்படையிலானது) என்ற திரைப்படத்தில் மாநில அரசால் கொல்லப்படும் நக்சல்பரி வீரரின் கதாப்பாத்திரத்தில் ஜெயா பச்சன் மிகவும் சிறப்பாக நடித்திருப்பார். 2009 ஆம் ஆண்டு வெளிவந்த தலப்பாவு என்ற மலையாளத் திரைப்படம் 1970 ஆம் ஆண்டு காவல்துறையினரால் சுடப்பட்டு இறந்த நக்சல் வர்கீஸ் என்பவரை சித்தரிக்கும் திரைக்கதையைக் கொண்டது.  
எஸ். நாராயண் என்பவரால் இயக்கப்பட்ட *வீரப்ப நாயகா* என்ற கன்னடத் திரைப்படம் காந்தியவாதக் கொள்கையைப் பின்பற்றும் விஷ்ணுவர்தன் என்ற நடிகரின் மகன் எவ்வாறு நக்சலைட்டாக மாறுகிறான் என்ற கதைக் கருவைச் சித்தரிக்கும் வகையில் இருக்கிறது. 2007 ஆம் ஆண்டு நாகாத்திஹாலி சந்திரசேகர் என்பவர் இயக்கிய *மாத்தாட் மாத்தாடு மல்லிகே* என்ற கன்னடத் திரைப்படத்தில் மீண்டும் விஷ்ணுவர்தன் காந்தியவாதக் கொள்கையைப் பின்பற்றுபவராக நடித்திருந்தார் என்பதுடன், நக்சல் என்பது வன்முறைக்கு மட்டுமே வழிவகுக்குமே அன்றி குறிக்கோளை நிறைவேற்றுவதற்கு ஒருபோதும் உதவுவதில்லை என்ற உண்மையை நக்சலைட்டான சுதீப் என்பவருக்கு விளக்கமாக எடுத்துரைப்பார்.  
விலாஸ் பாலகிருஷ்ணா மனோகர் என்பவர் எழுதிய *ஈகா நக்சல்வாத்யா சா ஜன்மா* (*மராத்தி: நக்சலின் பிறப்பிடம்* ) என்ற புனைகதையில், லோக் பிர்தாரி பிரகால்ப் என்ற இயக்கத்தைச் சார்ந்த ஒருவர் மத்யா கோந்த் என்ற இடத்திற்கு சுற்றுப்பயணம் மேற்கொள்ளும் போது எதிர்பாராத விதமாக நக்சலைட் இயக்கத்தில் போய்ச் சேரும்படியான கதாப்பாத்திரம் வடிவமைக்கப்பட்டுள்ளது.
# நக்சலைட்டு

## வன்முறை தொடர்பான உயிரிழப்புகள்

இந்தியாவில் வன்முறை அதிகரித்துவிட்டது, அத்துடன் மாவோயிஸ்ட் அல்லது நக்சலைட் பிரிவினையாளர்கள் ஏற்படுத்தும் வன்முறையானது நாட்டின் தேசிய பாதுகாப்பிற்கு மிகவும் அச்சுறுத்தலாக இருக்கிறது என முன்னாள் இந்தியப் பிரதமர் மன்மோகன் சிங் பிரதமராக இருந்த போது தெரிவித்தார்.  
இந்திய உள்துறை அமைச்சரவை வன்முறையின் காரணமாக ஆண்டுதோறும் ஏற்பட்ட உயிரிழப்புகளை கணக்கீடு செய்துள்ளது, அவை பின்வருமாறு:  
- 1996 ஆம் ஆண்டு: 156 உயிரிழப்புகள்
- 1997 ஆம் ஆண்டு: 428 உயிரிழப்புகள்  
கிளர்ச்சியின் காரணமாக 20 ஆண்டுகளாக நடைபெறும் சண்டையில், 6,500 மேற்பட்ட மக்கள் உயிரிழந்துள்ளதாக பிபிசி செய்தி வெளியிட்டுள்ளது.
# நக்சலைட்டு

## மேலும் பார்க்க

- சிவப்பு தாழ்வாரம்
- சிபிஐ எம்எல்
# பீட்டர் டிரக்கர்

**பீட்டர் பெர்டினண்ட் டிரக்கர்** (நவம்பர் 19, 1909 - நவம்பர் 11, 2005) 20ஆம் நூற்றாண்டில் தோற்றம் பெற்ற மேலாண்மைத் துறைச் சிந்தனையாளர்களில் முக்கியமானவராகக் கருதப்படுகின்றார். ஆஸ்திரியாவில் பிறந்த இவர் இவர் நியூயார்க் பல்கலைக்கழகத்தில் பேராசிரியராகவும் ஆலோசகராகவும் பணிபுரிந்தவர்.  
1909ல் வியன்னாவில் பிறந்து, அங்கேயும் பின்னர் இங்கிலாந்திலும் கல்வி பயின்றார். இவருடைய தந்தையார் ஒரு வழக்கறிஞர் ஆவார். இவருடைய தந்தையின் நண்பர் ஒருவர் மூலமாக இவருக்கு இத்துறையில் ஈடுபாடு ஏற்பட்டது. ஜெர்மனி, ஃப்ராங்க்பர்ட் நகரில் பத்திரிகை நிருபராக இருந்தபொழுது, பொது, சர்வதேச சட்டத்தில் முனைவர் பட்டம் பெற்றார். பின்னர் இங்கிலாந்தில் ஒரு பன்னாட்டு வங்கியில் பொருளாதார நிபுணராக பணியாற்றினார். 1937ல் ஐக்கிய அமெரிக்காவுக்கு வந்த அவர், இரண்டாண்டுகளில் தனது "The End of Economic Man" எனும் முதல் புத்தகத்தினை வெளியிட்டார். டிரக்கரின் மேலாண்மை நூல்களும், பொருளாதாரம், சமூகம் பற்றிய அவரது பகுப்பாய்வுகளும் இருபதிற்கும் மேற்பட்ட மொழிகளில் பதிப்பிக்கப்பட்டு உலக அளவில் படிக்கப்பட்டு மதிக்கப்படுகின்றன. அவர் ஒரு சுயசரிதையையும், இரண்டு புதினங்கள் உட்பட 39 புத்தகங்களையும் நூற்றுக்கும் மேற்பட்ட கட்டுரைகளையும் எழுதியுள்ளார்.  
டிரக்கர், தனது பல்வேறு எழுத்துப்பணிகளுக்கிடையே பேராசிரியராகவும் செம்மையாக பணியாற்றியிருக்கிறார். முதலில் அரசியல் தத்துவ பேராசிரியராக பெனிங்டன் கல்லூரியிலும், பின்னர் இருபது ஆண்டுகளுக்கும் மேலாக, நியுயார்க் பல்கலைக்கழகத்தின் மேலாண்மை பட்டக் கல்லூரியில் (Graduate Business School of New York University), பேராசிரியராகவும் இருந்தார். 1971ல் இருந்து கலிபோர்னியாவின் க்ளேர்மாண்ட் பட்ட கல்லூரியில் (Claremont Graduate School) சமூக அறிவியல் பேராசிரியராக இருந்தார்.
# பீட்டர் டிரக்கர்

## பீட்டர் டிரக்கரின் மேலாண்மைக் கோட்பாடு

இவருடைய காலத்தில் வாழ்ந்த மேலாண்மைச் சிந்தனையாளர்கள் அனைவரிலும் பீட்டர் டிரக்கர் புதிய கோணத்தில் முகாமைத்துவத்தினை நோக்கியவராவார். இவரால் முகாமைத்துவத்தில் அறிமுகம் செய்யப்பட்ட கோட்பாடு 'குறிக்கோளுடனான முகாமைத்துவம்' (*Management by objectives*') என அழைக்கப்படுகின்றது. முகாமையாளர் உரிய முறையில் ஒரு செயலிலோ அல்லது செயல்களிலோ ஈடுபடுவது நிறுவனத்தின் குறிப்பிட்ட நோக்கங்களை நிறைவேற்றிக் கொள்வதற்கேயாகும் என அவர் குறிப்பிடுகின்றார்.  
இன்று பீட்டர் டிரக்கரின் குறிக்கோளுடனான முகாமைத்துவம் உலகிலுள்ள பல நிறுவனங்களிலும் நடைமுறைப்படுத்தப்படுகின்றது. இவர் முகாமைத்துவம் பற்றிப் பல நூல்களை எழுதியுள்ளார். இவற்றில் பிரபலமான 'The Practice of Management' (1954) – 'முகாமைத்துவச் செயற்பாடு' எனும் நவீன முகாமைத்துவ நூலில்தான் குறிக்கோளுடனான முகாமைத்துவம் பற்றிக் குறிப்பிடுகின்றார்.  
டிரக்கர் அதிகார வர்க்க முகாமைத்துவத்திற்கு எதிராகவே தனது முகாமைத்துவச் சிந்தனைகளை முன்வைக்கின்றார். முகாமைத்துவத்தில் புதிய விடயங்கள் புகுத்தப்படுவது ஆரோக்கியமான ஒன்றாகவே அவர் கருதுகின்றார். முகாமைத்துவத்தை ஒரு தொழில் என்றும் நல்ல பயிற்சி என்றும் குறிப்பிடும் றகர் முகாமைத்துவ அமைப்பொன்றில் ஒவ்வொரு உறுப்பினராலும் நிறைவேற்றப்பட வேண்டிய நோக்கங்கள் தனித்தனியே வரையறுக்கப்பட வேண்டும், பின் அவர்களின் நோக்கங்களைச் செவ்வனே நிறைவேற்ற உதவும் வகையில் தேவையான தகவல்கள் அவர்கள் ஒவ்வொருவருக்கும் அளிக்கப்படுதல் வேண்டும் என்று வற்புறுத்துகின்றார். முகாமைத்துவத்தில் கட்டுப்பாடு என்பதனைத் தேவையற்ற ஒன்றாகவே அவர் காண்கின்றார்.  
மேலும், டிரக்கரினால் முன்வைக்கப்பட்ட குறிக்கோளுடனான முகாமைத்துவத்தில் குறிக்கோள்கள் தெளிவாகக் காணப்படும். அக்குறிக்கோள்களை அடைவதற்கு அனைவரும் உடன்பாடன வழிகாட்டல்களிலும், செயற்பாடுகளிலும் ஈடுபடுவர். நிறுவனத்தின் அறிவு, திறன், கற்பனாசக்தி ஆகிய அனைத்தும் ஒருங்கே ஒன்றுபடுத்தப்பட்டு குறிக்கோளினை நோக்கித் திசைப்படுத்தப்படுவது இதன் அடிப்படையாகும். குறிக்கோள்களுடனான முகாமைத்துவம் அதி சிறந்த குழு உணர்வினையும், குழு வேலையினையும் விருத்தியாக்குகின்றது; மனிதர்களுக்குச் சந்தர்ப்பம் கிடைக்கும் போது அவர்கள் குறிக்கோளினை அடைவதற்கு ஆற்றலுடன் செயற்படுவர் எனக் குறிப்பிடுகின்றது. இதனால் தான் டிரக்கர் குறிக்கோளுடனான முகாமைத்துவத்தின் தந்தை எனப் போற்றப்படுகின்றார்.
# பீட்டர் டிரக்கர்

## பீட்டர் டிரக்கரின் நூல்கள்

- The New Society (1950)
- The Practice of Management (1954)
- Managing for Results: Economic Task and Risk- Taking Decisions (1964)
- The Effective Executive (1966)
- Technology, Management and Society (1970)
- Management: Tasks, Responsibilities and Practices (1973)
- An Introductory View of Management (1977)
- Managing in Turbulent Times (1980)
- The frontiers of Management (1986)
- Managing the Non-Profit Organization: Practices and Principles (1990)
- Managing for the Future: the 1990s and Beyond (1992)
- The Theory of the Business, Harvard Business Review, September – October 1994
- Managing in a Time of Great change (1995)
- Management Challenges for the 21st century (1999)
- Managing in the Next Society (2002), The Effective Executive in Action (2005)
# தமிழ்நாடு மாநில வாணிபக் கழகம்

**டாஸ்மாக்** (டாசுமாக், *TASMAC*) எனப்படும் **தமிழ்நாடு மாநில வாணிபக் கழகம்** (*Tamil Nadu State Marketing Corporation*) தமிழ் நாட்டில் மது வகைகளை வர்த்தகம் செய்யும் அரசு நிறுவனம். இந்நிறுவனம் தமிழ் நாட்டில் மதுபானங்களை மொத்த மற்றும் சில்லறை வர்த்தகம் செய்ய ஏகபோக உரிமை பெற்றுள்ளது.
# தமிழ்நாடு மாநில வாணிபக் கழகம்

## வரலாறு

தமிழ்நாடு மாநில வாணிபக் கழகம், 1983 ஆம் ஆண்டு எம். ஜி. ராமச்சந்திரன் (எம். ஜி. ஆர்) தலைமையிலான அதிமுக அரசாங்கத்தால், தமிழகத்தில் மதுவகைகளின் மொத்த விற்பனைக்காக தொடங்கப்பட்டது. இந்திய நிறுவனச் சட்டம் - 1956 இன் படி இந்நிறுவனம் மாநில அரசின் கட்டுப்பாட்டின் கீழியங்கும் அமைப்பாக நிறுவப்பட்டது. தமிழ்நாட்டில் நீண்ட காலமாக மதுவிலக்கு அமலில் இருந்து வந்துள்ளது. முதன் முதலில் 1937 ஆம் ஆண்டு சென்னை மாகாணத்தில் சி. ராஜகோபாலச்சாரியின் காங்கிரசு அரசாங்கத்தினால் மதுவிலக்கு அமல் படுத்தப்பட்டது. அன்றிலிருந்து 2001 வரை, 1971–74, 1983–87, 1990–91 ஆகிய சிறு கால இடைவெளிகளைத் தவிர தமிழகத்தில் மது விற்பனை தடை செய்யப்பட்டிருந்தது. விஸ்கி, பிராந்தி, ரம், ஓட்கா, வைன் போன்ற இந்தியாவில் தயாரிக்கப்படும் வெளிநாட்டு மது வகைகளும் கள், சாராயம் போன்ற உள்நாட்டு மதுவகைகளும் தடை செய்யப்பட்டிருந்தன. 2001 இல் மதுவிலக்கு விலக்கப்பட்டபோது, மாநில அரசு டாஸ்மாக் நிறுவனத்தை மீண்டும் மொத்த விற்பனை நிறுவனமாக பயன்படுத்தியது. சில்லறை விற்பனைக்கு மதுக்கடைகள் தனியாருக்கு ஏலம் விடப்பட்டன. ஆனால் பல கடை முதலாளிகள் தங்களுக்குள் குழு அமைத்து செயல்பட்டதால் (*cartelisation*) கடைகள் குறைவான ஏலத்திற்குச் சென்றன. இதனால் அரசுக்குப் பெரும் வருவாய் இழப்பு ஏற்பட்டது. இதனை எதிர்கொள்ள 2002-03 ஆம் நிதியாண்டில் அரசு ஏலமுறையை மாற்றியமைத்தது. ஒரே சீரான வருவாயுள்ள மதுக்கடைகள் ஏலம் விடப்பட்டு பின் குலுக்கல் முறையில் பிரித்தளிக்கப்பட்டன. ஆனால் முதலாளிகள் இம்முறையை எளிதில் முறியடித்து விட்டனர். ஏலம் முடிந்தபின் பிறருக்காக விட்டுக் கொடுத்தல், பல கடைகளை முன் திட்டமிட்டபடி எவரும் ஏலம் எடுக்காமல் விடுதல் போன்ற உத்திகளைக் கையாண்டனர். எனவே மாநில அரசு சில்லறை விற்பனையையும் தானே செய்ய முன் வந்தது. அக்டோபர் 2003 இல் தமிழ்நாடு மதுவிலக்குச் சட்டம் - 1937 இல் ஒரு திருத்தத்தை செய்ததன் மூலம் தமிழ்நாடு மாநில வாணிபக் கழகத்திற்கு மது விற்பனையில் மாநிலம் முழுவதும் ஏகபோக உரிமையை அளித்தது. ஜெயலலிதா தலைமையிலான அதிமுக அரசால் செய்யப்ப்பட்ட இம்மாற்றம் நவம்பர் 29, 2003 இல் அமலுக்கு வந்தது. தொடக்கத்தில் திமுக இதை எதிர்த்தாலும், 2006 ஆம் ஆண்டு மு.கருணாநிதி தலைமையிலான அரசு பொறுப்பேற்ற பின்னர், தமிழ்நாடு அரசு நிறுவனமான தமிழ்நாடு மாநில வாணிபக் கழகத்தின் ஏகபோக மது விற்பனையால் அரசுக்கு அதிகமான வருவாய் கிட்டியதால் இம்முடிவை மாற்ற விருப்பமின்றி தொடர்ந்து செயல்படுத்தியது. இதனால் மது விற்பனையில் தமிழ்நாடு மாநில வாணிபக் கழகத்தின் தனியுரிமை தொடர்கிறது.
# தமிழ்நாடு மாநில வாணிபக் கழகம்

## நிறுவன அமைப்பு

தமிழ்நாடு மாநில வாணிபக் கழகம் ஒரு மாநில அரசு நிறுவனம். தமிழ் நாடு அரசே இதன் நூறு சதவிகித உரிமையாளர். இந்நிறுவனம் அரசின் மதுவிலக்கு மற்றும் சுங்கவரித்துறையின் கட்டுப்பாட்டில் இருந்து வருகிறது. இதன் இயக்குநர் குழுமத்தில் உள்ளவர்கள் அனைவரும் இந்திய ஆட்சிப் பணி (இ.ஆ.ப) அதிகாரிகள். இதன் தலைமை அலுவலகம் சென்னை, எழும்பூரில் உள்ள சென்னை பெருநகர் வளர்ச்சி குழுமக் கட்டிடத்தில் அமைந்துள்ளது. தமிழ்நாடு மாநில வாணிபக் கழகம் ஐந்து நிர்வாக மண்டலங்களாகப் பிரிக்கப்பட்டுள்ளது. சென்னை, கோவை, மதுரை, திருச்சி மற்றும் சேலம் ஆகிய இவ்வைந்து மண்டலங்களும் மண்டல மேலாளர்களின் தலைமையில் நிர்வகிக்கப்படுகின்றன. இவை மேலும் 33 வருவாய் மாவட்டங்களாகப் பிரிக்கப்பட்டு, ஒவ்வொரு மாவட்டமும் ஒரு மாவட்ட மேலாளரின் கீழ் இயங்குகின்றது.  
2010 ஆம் ஆண்டுவாக்கில் தமிழ்நாடு மாநில வாணிபக் கழகத்திற்குத் தமிழகமெங்கும் 6500 மதுக்கடைகளும், 41 சேமிப்புக் கிடங்குகளும் இருந்தன. இந்நிறுவனத்தில் மொத்தம் 36,000 ஊழியர்கள் பணியாற்றுகின்றனர். இவர்கள் அரசு நிறுவனத்தில் பணிபுரிந்தாலும் ஏனைய அரசு ஊழியர்களுக்கு வழங்கப்படும் சலுகைகளும் உரிமைகளும் (எட்டு மணி நேர வேலைநாள், ஊதியத்துடன் விடுமுறைகள் போன்றவை) இவர்களுக்குக் தரப்படவில்லை; மேலும் இவர்களுக்குத் தொகுப்பூதியமே வழங்கப்படுகிறது. மிகைநேர வேலைக் கூலி கூட நீதிமன்றத் தலையீட்டிற்குப் பின்னரே வழங்கப்பட்டது.  
தமிழ்நாடு மாநில வாணிபக் கழகத்தின் மதுக் கடைகளுக்குத் தனிப் பெயர்கள் எதுவும் கிடையாது; முன்பு ”டாஸ்மாக் கடை” என்று பெயர்ப்பலகை வைக்கப்பட்டதுடன் அவ்வாறே அழைக்கப்பட்டன. பின்னர் இது கோயம்புத்தூரில் நடைபெற்ற உலகத் தமிழ் செம்மொழி மாநாட்டை ஒட்டி "தமிழ்நாடு மாநில வாணிபக் கழகம்" என்கிற பெயர்ப்பலகைக்கு மாற்றப்பட்டது. இக்கடைகளில் அதிகமான கடைகளில் மது அருந்த தனி இடவசதி (பார்) செய்து தரப்பட்டுள்ளது. இந்த மது அருந்தும் இடம் மற்றும் சிறு உணவக வசதிகளைச் செய்து அதற்கான கட்டணத்தைப் பெற்றுக் கொள்ளும் உரிமை தனி நபர்களுக்கு வழங்கப்படுகிறது. இந்த உரிமை ஆண்டுதோறும் தனி ஏலம் மூலம் விடப்படுகிறது. இக்கடைகள் பொதுமக்களால் "வைன் ஷாப்" என்று பரவலாக வழங்கப்பட்டாலும் பிற மதுவகைகளும் இங்கு விற்கப்படுகின்றன.
# தமிழ்நாடு மாநில வாணிபக் கழகம்

## வளர்ச்சி

**'''டாஸ்மாக்கின் ஆண்டு வருவாய்'''**  
| நிதியாண்டு | வருவாய்
(கோடிகளில்) | % மாற்றம் |  |
| --- | --- | --- | --- |
| 2002–03 | <div>2,828.09</div> |  |  |
| 2003–04 | <div>3,639</div> | <div> 28.67%</div> |  |
| 2004–05 | <div>4,872</div> | <div> 33.88%</div> |  |
| 2005–06 | <div>6,086.95</div> | <div> 24.94%</div> |  |
| 2006–07 | <div>7,300</div> | <div> 19.93%</div> |  |
| 2007–08 | <div>8,822</div> | <div> 20.85%</div> |  |
| 2008–09 | <div>10,601.5</div> | <div> 20.17%</div> |  |
| 2009–10 | <div>12,491</div> | <div> 17.82%</div> |  |
| 2010–11 | <div>14,965</div> | <div> 19.80%</div> |  |
| 2011–12 | <div>18,081.16</div> | <div> 20.82%</div> |  |
| 2012–13 | <div>21,680.67</div> | <div> 19.91%</div> |  |
| 2013–14 | <div>23,401</div> | <div> 7.93%</div> |  |
| 2014–15 | <div>26,188</div> | <div> 11.91%</div> | } |  
அரசு மதுக்கடைகளைக் கையகப்படுத்தியபின் டாஸ்மாக்கின் வருவாய் ஆண்டுதோறும் 20 சதவிகித அளவில் அதிகரித்து வந்துள்ளது. இந்நிறுவனம் தொடங்கப்பட்ட 1983 ஆம் ஆண்டில் இதன் மொத்த வருவாய் 183 கோடி ரூபாயாக இருந்தது. சில்லறை விற்பனையில் ஈடுபடுவதற்கு முந்தைய நிதியாண்டில் (2002-03) இதன் மொத்த வருவாய் 3499.75 கோடி. இதில் அரசுக்குக் கிட்டிய வரி வருவாய் 2,828.09 கோடி. மதுக்கடைகளை நடத்த ஆரம்பித்த பின் 2003-04 நிதியாண்டிற்கான வரி வருவாய் 3,639 கோடியாக உயர்ந்தது. இதில் சுங்கவரியும், விற்பனை வரியும் தலா 50 சதவிகிதம். நிர்வாகச் செலவுகளையும், பணியாளர் ஊதியத்தொகையையும் கழித்த பின்னர், எஞ்சியுள்ள வரி வருவாய் முழுக்க அரசுக்கு லாபமே. ஏனெனில் அரசே மொத்த விற்பனையாளராகவும், சில்லறை விற்பனையாளராகவும் உள்ளதால், இரு விலைகளுக்கும் உள்ள வித்தியாசம் அரசின் கைக்கே வந்து சேர்கிறது. அடுத்த நான்கு நிதியாண்டுகளில் வரி வருவாய் முறையே 4872, 6087, 7300 மற்றும் 8822 கோடி ரூபாய்களாக இருந்தது. 2005-06 ஆம் நிதியாண்டில் 23 ஆண்டுகளாக நிலைத்து வந்த மது விற்பனை வருவாய் சாதனை முறியடிக்கப்பட்டது. 2008-09 நிதியாண்டில் 10,601.5 கோடியாக உயர்ந்து, 10,000 கோடி இலக்கு எட்டப்பட்டது. 2009-10 மற்றும் 2010-11 நிதியாண்டுகளில் வருவாய் முறையே 12,491 மற்றும் 14,965 கோடிகளாக இருந்தது. மது விற்பனையில் 80 சதவிகிதம் விஸ்கி, பிராந்தி, ரம், வோத்கா போன்ற "ஹாட்" மது வகைகளும், மிச்சமுள்ள 20 சதவிகதத்தை பீர்களும் பிடித்துள்ளன. வரி வருவாயைத் தவிர, பார் உரிமங்களை ஆண்டுதோறும் தனியாருக்கு ஏலம் விடுவதன் மூலமும் அரசுக்கு வருவாய் கிடைக்கிறது. மாநிலத்தில் பெருகி வரும் குடிநுகர்வும், அவ்வப்போது நிகழும் மது விலையேற்றமும் இச்சீரான வருவாய் வளர்ச்சிக்குக் காரணங்களாகக் கருதப்படுகின்றன.
# தமிழ்நாடு மாநில வாணிபக் கழகம்

## தாக்கம்

தமிழகத்தில் மது வர்த்தகம் புனரமைக்கப்பட்ட பின்னர் அரசுக்கு ஆண்டுதோறும் பெருவாரியான வருவாய் கிட்டத் தொடங்கியுள்ளது. எனவே நலத்திட்டங்களுக்கான நிதி ஒதுக்கீட்டை அரசால் உயர்த்த முடிந்துள்ளது. மது வர்த்தகத்தில் கிட்டும் வரி வருவாய், அரசின் மொத்த வரி வருவாயில் சரிபாதிக்குச் சற்றே குறைவாக உள்ளது. இந்திய மாநிலங்களிலேயே மது விற்பனை மூலம் வருவாய் ஈட்டுவதில் தமிழகம் முதலிடத்தில் உள்ளது. இதனால் மக்களிடையே குடிப்பழக்கம் அதிகமானாலும், விஷச்சாராயச் சாவுகள் பெருமளவு குறைந்துள்ளன. (மதுவிலக்கு அமலில் உள்ள காலகட்டங்களில் கள்ளச்சாராயச் சாவுகள் மிகுந்திருந்தன).  
ஏகபோக வர்த்தகத்தின் பலனாக டாஸ்மாக் நிறுவனத்தில் முறைகேடுகள் மலிந்து விட்டன. கள்ளக் கடத்தல், ஊழல், கலப்படம், அதிக விலைக்குச் சரக்குகளை விற்றல் போன்ற குற்றங்கள் மிகுந்து விட்டன. டாஸ்மாக் கடைகள் உள்ள இடங்களின் சுற்றுப்புறங்களில், போதையேறிய மதுக்கடை வாடிக்கையாளர்கள் பொதுமக்களுக்குத் தொந்தரவு செய்கின்றனர் என்ற குற்றச்சாட்டுகள் பெருகியுள்ளன. டாஸ்மாக் ஊழியர்களுக்கு அரசுப் பணியாளர்களின் உரிமைகள் வழங்கப்படாமல் சுரண்டப்படுகின்றனர் என்ற குற்றச்சாட்டும் எழுந்துள்ளது. "டாஸ்மாக் விற்பனை மூலம் அரசுக்கு கிடைக்கும் வருவாயைவிட, பொதுமக்களின் அமைதி என்பது மிகவும் முக்கியம். அரசின் வருவாயை அதிகரிப்பதற்காக, பொதுமக்கள் தங்கள் அமைதியான வாழ்வை விலையாகக் கொடுக்க முடியாது" என்று சென்னை உயர்நீதி மன்றம் கருத்து தெரிவித்துள்ளது.  
அண்டைய மாநிலங்களைக் காட்டிலும் மதுவகைகளின் விலை அதிகமாக இருப்பதாலும், வாடிக்கையாளர் விரும்பிப் பருகும் பல அயல்நாட்டு மதுவகைகளை டாஸ்மாக் விற்பனை செய்வதில்லை என்பதாலும், அருகிலுள்ள ஒன்றியப் பகுதியான புதுச்சேரிக்கு வார இறுதியில் மது அருந்தப் போகும் வாடிக்கையாளர்களின் எண்ணிக்கை அதிகரித்து விட்டது. புதுச்சேரியில் மது விலை வெகு குறைவாக இருப்பதுடன், பலவித மதுவகைகள் எளிதில் கிடைப்பதே இதற்குக் காரணம். வெளிநாட்டு மதுவகைகள் தமிழகத்தினுள் கடத்தப்படுவதை எதிர்கொள்ள டாஸ்மாக்கும் பல புதிய மதுவகைகளை அறிமுகப்படுத்தத் தொடங்கியுள்ளது.
# தமிழ்நாடு மாநில வாணிபக் கழகம்

## எதிர்ப்பு

டாஸ்மாக் கடைகளால் சமுதாயத்தில் குடிப்பழக்கம் பெருகி வருகிறது, இதனால் பண்பாடு சிதைவதாகவும் பொதுமக்கள் உடல் நலத்திற்கு ஊறு விளைவதாகவும் பாட்டாளி மக்கள் கட்சி போன்ற சில அமைப்புகள் தொடர்ந்து குற்றம் சாட்டி வருகின்றன. இந்திய அரசியல் சாசனம் 47ம் பிரிவின்படி, போதைப் பொருட்களை அரசு கட்டுப்படுத்த வேண்டும். ஆனால் அதற்கு முரணாக மதுபானத்தை அரசே விற்பனை செய்வதை தடைசெய்யக்கோரி டிராபிக் இராமசாமி என்பவர் தொடர்ந்த வழக்கை விசாரிக்க தகுதியற்றது என்று கூறி சென்னை உயர்நீதிமன்றம் தள்ளுபடி செய்தது. தமிழகத்தின் பல பகுதிகளில் இத்தகைய மதுபானக்கடைகளில் மது அருந்திவிட்டு தகராறு செய்வோரின் தொல்லை பொறுக்காமல் அவ்வப்பகுதி பெண்களே டாஸ்மாக் கடைகள் மீது முட்டை வீசுதல், அடித்து நொறுக்குதல், சாலைமறியல் செய்வது போன்ற சம்பவங்களில் ஈடுபடுகின்றனர்.  
அதிக அளவில் சாலை விபத்து நடப்பதற்குக் காரணமாக டாஸ்மாக் கடைகள் இருப்பதால், தேசிய நெடுஞ்சாலைகளில் உள்ள மதுபானக் கடைகளை நீக்கச் சொல்லி மத்திய தரைவழிப் போக்குவரத்து அமைச்சகம் 15 ஆண்டுகளுக்கு மேலாகச் சொல்லிவந்தும் தமிழக அரசுகள் நடவடிக்கை எடுக்கவில்லை. 2013 ஆம் ஆண்டு மார்ச்சு 31 ஆம் தேதிக்குள் தேசிய நெடுஞ்சாலைகளில் உள்ள 504 டாஸ்மாக் கடைகளையும் மாநில நெடுஞ்சாலைகளில் உள்ள 1500க்கு மேற்பட்ட கடைகளையும் நீக்கக் கூறி உயர் நீதிமன்றம் கெடுவிதித்தது. எனினும் தமிழக அரசு அனைத்துக் கடைகளையும் மூடவில்லை.
# தமிழ்நாடு மாநில வாணிபக் கழகம்

## நட்டத்தில் இயங்கும் டாஸ்மாக் நிறுவனம்

தஞ்சாவூரில் 13, 14 அக்டோபர் 2021 ஆகிய நாட்களில் டாஸ்மாக் பணியாளர்கள் சங்கத்தின் 40-வது ஆண்டு நிறைவு விழா நடைபெற்றது. இவ்விழாவில் பேசிய சங்கத்தின் மாநில தலைவர் சரவணன் என்பர், தமிழ்நாடு அரசு மது ஆலை உற்பத்தியாளர்களிடமிருந்து, ஒரு குவாட்டர் மது பானத்தை ரூபாய் 20-க்கு கொள்முதல் செய்து, மதுப்பிரியர்களிடம் ரூபாய் 120 வரை விற்பனை செய்தாலும், டாஸ்மாக் நிறுவனம் நட்டத்தில் இயங்கி வருவதாகவும், அதனால் ஊழியர்களுக்கு போனஸ் வழங்கவும், பணிநிரந்தரம் மற்றும் ஊதிய வழங்கவும் அரசு மறுக்கிறது என்றார். எனவே தமிழ்நாடு அரசு இது குறித்து வெள்ளை அறிக்கை வெளியிட சங்கத்தின் சார்பில் கேட்டுக்கொள்ளப்பட்டது.
# தமிழ்நாடு மாநில வாணிபக் கழகம்

## இதனையும் காண்க

- குடிப்பழக்கம்
- மதுவிலக்கு
# பாய்மரம்

**பாய்மரம்** என்பது, பாய்க்கப்பல்களில், நீளப்பாட்டு அச்சில், ஏறத்தாழ நிலைக்குத்தாக நிறுத்தப்படும் உயரமான கழி அல்லது கம்பம் ஆகும். இது, பாய்கள், துணைக் கம்புகள், பாரந்தூக்கிகள் ஆகியவற்றைத் தாங்குவதுடன், வழிகாட்டு விளக்குகள், கண்காணிப்பு நிலைகள், சைகைத் தளம், கட்டுப்பாட்டு நிலை, அலைவாங்கிகள் போன்றவற்றுக்குத் தேவையான உயரத்தையும் வழங்குகின்றன. பெரிய கப்பல்கள் பல பாய்மரங்களைக் கொண்டிருப்பது வழக்கம். அவற்றின் அளவும் ஒழுங்கமைப்பும் கப்பலின் வகையைப் பொறுத்து அமையும். ஏறத்தாழ எல்லாப் பாய்மரங்களுமே பிணைவடக் கம்பங்கள் ஆகும்.